Chris Holsten

Christoffer «Chris» Holsten (født 4. mai 1993 i Lillestrøm i Akershus) er en norsk sanger og låtskriver. Han debuterte som soloartist i 2015 med låten «Layers». Året etter signerte han platekontrakt med plateselskapet Warner Music Norway, hvor han fremdeles er aktiv som artist. Han har siden sin debut hatt flere hits, og har per dags dato blitt streamet over 165 millioner ganger og hatt flere listeplasseringer på skandinaviske topplister med låter som «On My Own», «Mexico», «I'll Be Alright» og «Smilet i ditt eget speil». Høsten 2018 deltok Holsten i Stjernekamp på NRK og vinteren 2020 i TV2s Hver gang vi møtes.
Chris Holsten kommer fra en musikalsk familie, og han startet å opptre som tiåring. Han hadde hovedrollen i musikalen Oliver! på Lillestrøm Kultursenter i 2003, og deretter fikk han flere nye roller, blant annet i Skatten på Sjørøverøya og Scrooge. I tenårene spilte han også fotball for lokallaget Lillestrøm SK. Sommeren 2022 vant han prisen for Årets Romeriking under Byfesten i Lillestrøm.
Chris Holsten ble oppdaget som artist og låtskriver som 17-åring etter at noen venner av ham publiserte et videoopptak av han som sang på internett, og dette ledet til at han fikk kontrakt med norske Circle Management. Før Holsten startet å gi ut egen musikk, var han blant annet med som låtskriver på sangen «Happiness» for den sørkoreanske gruppen Red Velvet, som resulterte i en topplassering på sørkoreanske hitlister. Han startet sin karriere som vokalist på låten «Rays of Light» av Broiler i 2014. Låten fikk stor lokal og internasjonal oppmerksomhet, og toppet blant annet Billboard-listen for «Hot Dance Club Songs». Låten lå også på norske VG-lista i tolv uker, og nådde en ellevteplass. Chris Holsten fortsatte som featuring-artist på Martin Björks låt «Ricochet» i starten av 2015, som toppet svenske lister. Han kom senere ut med sitt første soloprosjekt, EP-en «Layers», i mars samme år.
I 2016 signerte han platekontrakt med Warner Music Norway, og kort tid etter ble låten «On My Own» utgitt i samarbeid med produsentduoen Rat City. Låten har solgt til platina-sertifisering, og var med på å sikre Holsten en plass på VG-lista-turneen 2016. Under turneen spilte han i Oslo og i Stavanger, for rundt 70 000 tilskuere.
I 2017 ga han ut låten «Mexico», som i dag har over 13 millioner strømminger på Spotify. Deretter ga han ut låtene «Echo» og «All About You» sammen med Madden. Dette året ble stort for Holsten, som opptrådte på blant annet Senkveld og P3 Christine Live, men også på VG-Lista for andre året på rad.
I starten av 2020 ga Holsten ut singlene «Wish I Never Met You» og «Empty Bottle». Det samme året var han med i TV 2s Hver gang vi møtes, hvor han blant annet møtte Frida Ånnevik. Sammen med Ånnevik spilte Chris Holsten inn en norskspråklig versjon «If the World Was Ending», opprinnelig fremført av JP Saxe og Julia Michaels. Deres versjon, «Hvis verden», ble i første omgang kun fremført direkte på radio, men ble senere spilt inn og utgitt med en tilhørende musikkvideo på sosiale medier.
Den 17. april 2020 slapp han sin første EP, Cold Hearts. Høsten det året holdt han syv konserter rundt om i Norge, men turnéen måtte avbrytes på grunn av restriksjonene som kom i forbindelse med koronapandemien. Under pandemien i Norge fikk Ånneviks og Holstens «Hvis verden» en helt ny betydning og fant et helt nytt publikum, noe som gjorde at låten gikk inn på den norske singellista hvor den lå i totalt 35 uker med 10. plass som beste plassering. For låten vant Holsten og Ånnevik Spellemannprisen for årets låt under Spellemannprisen 2020.
Holsten vant to priser under P3 Gull-utdelingen i 2021, for både årets artist og årets låt for «Smilet i ditt eget speil». Han vant også Spellemannprisen 2021 i kategorien årets låt for «Smilet i ditt eget speil». Under Musikkforleggerprisen 2022 var Chris Holsten den eneste artisten som tok hjem to priser, for både årets verk innen populærmusikk og for årets mest spilte låt for «Smilet i ditt eget speil».
Etter å ha sunget utelukkende på engelsk tidligere har Holsten erobret det norske publikumet med sine norskspråklige låter. Etter å ha toppet listene med låter som «Hvis verden», «Bare når det regner» og «Smilet i ditt eget speil» er debutalbumet «Bak en fasade» ute. I slutten av mai 2022 ble også «Slå hjerte, slå» nummer 1 på radio i Norge, og har siden ligget flere uker i toppen av listen.